**Ismét egy pizzakészítést és házhozszállítást végző egység tevékenységét függesztette fel a Nébih**

**Egy Heves megyei, pizzakészítést és házhozszállítást végző egység tevékenységét függesztették fel azonnali hatállyal a Nemzeti Élelmiszerlánc-biztonsági Hivatal (Nébih) szakemberei áprilisban, az ott tapasztalt, élelmiszerbiztonsági kockázatot jelentő hiányosságok miatt.**

Számos súlyos higiéniai hiányosságot tártak fel a Nébih szakemberei egy Heves megyei, pizzakészítést és házhozszállítást végző egység helyszíni ellenőrzése során. Az egység a jelenlegi járványügyi helyzetre való tekintettel elrendelt intézkedéseknek megfelelően, kizárólag házhozszállítás keretében folytatta tevékenységét.

Az ellenőrök a helyszínen megállapították, hogy több helyiségben pizzásdobozokból készítették a mennyezetet, ami jellegéből adódóan nem biztosítja a takaríthatóságot, fertőtleníthetőséget, illetve nem gátolja a pára- és penészképződést.

Az egység több helyiségében erősen szennyezett volt a padozat, az oldalfal és esetenként a mennyezet is. A főzőkonyhában koszosak voltak a hűtőterek. Néhány helyiségben a polcok tisztasága is erősen kifogásolhatónak bizonyult, sőt a higiénikus mosogatás és kézmosás feltételei sem voltak mindenütt adottak.

Számos alapvető gépet és berendezést, így például a sütőt, a szeletelőt, a darálót, a darálóhoz használt tömőfát, a dagasztógépet, a tésztanyújtó gépet, továbbá a pizzatészta tárolására szolgáló műanyagládákat is szennyezett állapotban találtak a szakemberek. Az élelmiszerkezelésre szolgáló helyiségekben esetenként a technológiához nem kapcsolódó eszközöket tároltak, de még rovar- és rágcsálóirtásra használt méreganyagot tartalmazó doboz is akadt.

A Nébih a fent részletezett, élelmiszerbiztonsági kockázatot jelentő hiányosságok miatt az egység tevékenységét azonnali hatállyal felfüggesztette. Ezen túlmenően a hatóság 10 tétel nem nyomonkövethető és 5 tétel lejárt minőségmegőrzési idejű élelmiszert azonnali hatállyal kivont a forgalomból, azok forgalomba hozatalát azonnali hatállyal megtiltotta,valamint elrendelte az állati eredetű élelmiszerek megsemmisítését.

Az egység az élelmiszerbiztonsági hiányosságok maradéktalan kijavítása után, a hatóság kedvező eredményű helyszíni szemléjét követően folytathatja a tevékenységét. Az eljárás és a bírság megállapítása folyamatban van.

Az érintett vállalkozás adatai megtalálhatóak a [jogsértés listán](https://portal.nebih.gov.hu/jogsertesek).

Az ellenőrzés során készült videó és fényképek elérhetőek a Nébih honlapján: <https://portal.nebih.gov.hu/-/ismet-egy-pizzakeszitest-es-hazhozszallitast-vegzo-egyseg-tevekenyseget-fuggesztette-fel-a-nebih>

2020. április 29.

Nemzeti Élelmiszerlánc-biztonsági Hivatal